ทองคำปิดพุ่ง 19.10 ดอลล์
สัญญาทองคำตลาดนิวยอร์กปิดพุ่งขึ้น จากแรงซื้อหนุน
3 มี.ค. 2553

สัญญาทองคำตลาดนิวยอร์กปิดพุ่งขึ้น จากแรงซื้อหนุน
ทำให้นักลงทุนแห่ซื้อทองคำเพื่อหลีกเลี่ยงความเสี่ยง ขณะที่สัญญาพลาตินัมและพัลลาเดียมทะยานขึ้นแข็งแกร่ง หลังจากค่ายรถยนต์ยักษ์ใหญ่เปิดเผยยอดขายที่เพิ่มขึ้นในเดือนก.พ.
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,137.40 ดอลลาร์/ออนซ์ พุ่งขึ้น 19.10 ดอลลาร์ หลังจากเคลื่อนตัวในช่วง 1,115-1,138.30 ดอลลาร์
ขณะที่สัญญาโลหะเงินส่งมอบเดือนพ.ค.ปิดที่ 17.064 ดอลลาร์/ออนซ์ เพิ่มขึ้น 59.50 เซนต์
ส่วนสัญญาพลาตินัมส่งมอบเดือนเม.ย.ปิดที่ 1,576.00 ดอลลาร์/ออนซ์ เพิ่มขึ้น 32.00 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 444.85 ดอลลาร์/ออนซ์ เพิ่มขึ้น 6.85 ดอลลาร์
สัญญาทองคำได้แรงซื้อเข้าหนุนอย่างคึกคัก เนื่องจากนักลงทุนเข้าซื้อทองคำเพื่อหลีกเลี่ยงความเสี่ยงในช่วงที่สกุลเงินต่างๆเผชิญกับภาวะผันผวนและรัฐบาลกรีซและอังกฤษ ยังคงประสบปัญหายอดขาดดุลงบประมาณ
นอกจากนี้ สัญญาพลาตินัมและพัลลาเดียมทะยานขึ้นหลังจากบริษัท ฟอร์ด มอเตอร์ และเจนเนอรัล มอเตอร์ (จีเอ็ม) รายงานยอดขายในสหรัฐเดือนก.พ.พุ่งขึ้น 43% และ 11.5% ตามลำดับ โดยพัลลาเดียมและพลาตินัมเป็นโลหะหลักที่ใช้ในการผลิต catalytic converters สำหรับรถยนต์